钦定古今图书集成/明伦汇编/氏族典/第383卷 > 李亮
## 钦定古今图书集成/明伦汇编/氏族典/第383卷 > 李亮

按《魏书李修传》：“修父亮，少学医术。世祖时，奔刘义隆
于彭城，就沙门僧坦研习众方，略尽其术，针灸授药，
莫不有效。徐兖之闲，多所救恤，四方疾苦，不远千里
从之。亮大为厅事，以舍病人，停车舆于下，时有死者，
则就而棺殡，亲往吊视。其仁厚若此。累迁府参军，督
护本郡，士门宿官，咸相交昵，车马金帛，酬赉无赀。修”
兄元孙，亦遵父业，而不及以功赐爵义平子，拜奉朝
请。